ລັດຖະບານອິຣ່ານປະຕິເສດຕໍ່ ຄໍາຮຽກຮ້ອງຂອງຝ່າຍຄ້ານ
ອິຣ່ານບໍ່ອະນຸຍາດໃຫ້ ຝ່າຍຄ້ານໂຮມຊຸມນຸມ ໃນສັບປະດາໜ້າ.
ກະຊວງພາຍໃນຂອງອິຣ່ານບໍ່ໃຫ້ການອະນຸມັດຕໍ່ແຜນການ ທີ່ສະເໜີໂດຍພວກຜູ້ນໍາຝ່າຍຄ້ານ ທີ່ຂໍອະນຸຍາດຈັດການ ໂຮມຊຸມນຸມຂຶ້ນໃນສັບປະດາໜ້າ ເພື່ອສະແດງການສະໜັບ ສະໜຸນຕໍ່ການລຸກຮືຂຶ້ນໃນບັນດາປະເທດອາຫຣັບນັ້ນ ພວກຜູ້ນໍາຫົວປະຕິຮູບຂອງອິຣ່ານ ຄືທ່ານ Mir Hossein Mousavi ແລະທ່ານ Mehdi Karroubi ໄດ້ຮ້ອງຂໍອະນຸ ຍາດນໍາທາງການອິຣ່ານ ເພື່ອຈັດການຊຸມນຸມຂຶ້ນໃນວັນຈັນມື້ອື່ນນີ້ ເພື່ອສະແດງຄວາມເປັນເອກະພາບກັບການລຸກຮືຂຶ້ນຕໍ່ຕ້ານລັດຖະບານໃນຫວ່າງໄວໆມານີ້ ທີ່ປະເທດອີຈິບ ແລະຕູນີເຊຍນັ້ນ ເຈົ້າໜ້າທີ່ທ່ານນຶ່ງຈາກະຊວງພາຍໃນກ່າວໃນວັນເສົາວານນີ້ວ່າ ຈະບໍ່ມີການອອກໃບອະນຸ ຍາດໃຫ້ກໍ່ການຈະລາຈົນຂຶ້ນໂດຍພວກກຸ່ມທີ່ທາງກະຊວງຖືວ່າເປັນກຸ່ມທີ່ມັກປຸກລະດົມໃຫ້ ເກີດການຈະລາຈົນນັ້ນ ທ່ານ Tom Donilon ທີ່ປຶກສາດ້ານຄວາມປອດໄພແຫ່ງຊາດຂອງສະຫະລັດກ່າວວ່າ ການປະຕິເສດຕໍ່ຄໍາຮ້ອງຂໍຂອງຝ່າຍຄ້ານ ໝາຍຄວາມວ່າ ອິຣ່ານປະຕິເສດບໍ່ໃຫ້ປະຊາຊົນຂອງຕົນໄດ້ຊົມໃຊ້ສິດທິດຽວກັນທີ່ອິຣ່ານໄດ້ກ່າວວ່າ ເປັນສິດທິອັນສູງສົ່ງສໍາລັບປະຊາຊົນອີຈິບນັ້ນ ທ່ານ Mousavi ແລະທ່ານ Karroubi ໄດ້ພາກັນຈັດການປະທ້ວງຄັ້ງໃຫຍ່ເທື່ອຫລ້າສຸດ ຫລັງຈາກການປາໄຊໃນການເລືອກຕັ້ງປະທານາທິບໍດີໃນເດືອນມີຖຸນາ ປີ 2009 ທີ່ພວກເຂົາເຈົ້າເວົ້າວ່າ ເປັນເລືອກຕັ້ງທີ່ສໍ້ໂກງເພື່ອຮັບຄໍ້າປະກັນໃຫ້ ປະທານາທິບໍດີ Mahmoud Ahmadinejad ທີ່ນິຍົມແນວທາງເດີມໄດ້ຊະນະການເລືອກຕັ້ງເປັນປະທານາທິບໍດີອີກສະໄໝທີສອງນັ້ນ ແຕ່ລັດຖະບານອິຣ່ານ ໄດ້ປະຕິເສດຕໍາການກ່າວຫາດັ່ງກ່າວ ການປະທ້ວງຫລັງຈາກການເລືອກຕັ້ງຄັ້ງນັ້ນ ໄດ້ດໍາເນີນໄປເປັນເວລາຫລາຍເດືອນ ກະທັ່ງຖືກລັດຖະບານທໍາການປາບປາມການປະທ້ວງຢ່າງຮຸນແຮງ